Imtella' Marzu 12, 2021 Fil-bullettin mediku ta' kull ġimgħa, is-Supretendent tas-Saħħa Pubblika Charmaine Gauci qalet li t-tilqima ta' Oxford-AstraZeneca tista' tibqa' tingħata lill-persuni li għandhom 70 sena jew inqas. Il-Prof. Gauci qalet li s'issa ngħataw iż-żewġ konsenji tat-tilqima AstraZeneca li kellna f'pajjiżna u n-nies li ħaduha, ħadd minnhom ma żviluppaw xi kumplikazzjonijiet. Hija qalet dan meta mistoqsija minn TVM dwar deċiżjoni li ħadu għadd ta' pajjiżi li jwaqqfu jagħtu din it-tilqima. Qalet l-awtoritajiet Maltin segwew dak li kien qed jiġri u kellhom komunika mal-Aġenzija tal-Mediċini Ewropea. Qalet li l-Awtorità tal-Mediċini f'Malta għamlet ukoll l-evalwazzjoni tagħha u rrakkomandat li jibqa' għaddej il-programm ta' tilqim bil-vaċċin tal-AstraZeneca. Fakkret li bħala regola, l-awtoritajiet tas-saħħa huma obbligati li jirrapportaw effetti serji li jista' jkollha l-vaċċin.